‘Ek is,’ het Jesus geantwoord, ‘en julle sal die Seun van die mens sien waar Hy sit aan die regterhand van Hom wat magtig is, en wanneer Hy kom op die wolke van die hemel.’ (Markus 14:62)
Net soos God is Jesus ook Here. En wanneer Hy in sy heerlikheid ver­skyn om die aarde te beoordeel, sal almal voor Hom neerval en Hom aanbid. Die hoëpriester, Kajafas, het Jesus die nag voor sy kruisiging namens die Joodse raad reguit gevra of Hy die Christus is – in sy woorde – ‘die Seun van Hom aan wie lof toekom’ (lees Markus 14:61).
Jesus het geantwoord: ‘Ek is.’
Kajafas het sy klere geskeur, pandemonium het losgebars en die Joodse raad het Jesus eenparig ter dood veroordeel. Party het Hom ook bespot, geblind­doek, met stokke geslaan en op Hom gespoeg. Hulle wat uit eerbied nie eens die Here God se Naam hardop wou uitspreek nie, slaan ‘Ek is’ met stokke.
By ’n vorige geleentheid het die Fariseërs Jesus gevra wanneer die koninkryk van God dan kom en Hy het geantwoord: ‘Die koms van die koninkryk van God kan nie uit voortekens bereken word nie. Hulle sal nie kan sê: “Kyk hier is dit!” of: “Daar is dit!” nie, want die koninkryk van God is hier by julle’ (Luk 17:20).
Hulle het nie verstaan dat hulle in die teenwoordigheid van die Koning van alle konings staan nie – Jesus, God by ons.
Wanneer ons bid dat die koninkryk van God moet kom, bid ons nie net vir sy oorwinnende terugkeer nie, maar ook vir die koms van sy koninkryk in ons eie harte.
Here, ek buig my voor U neer en aanvaar U as enigste Koning. U koninkryk bestaan reeds van voor die aarde begin het. U regeer met liefde en trou, in reg en geregtigheid. Al lyk dit soms of die Satan die wêreld beheer, behoort die uiteindelike triomf aan U en sien ek met reikhalsende verlange daarna uit.
Hendrik de Jager · 2 jaar gelede
Baie dankie vir die mooi Bybelse boodskappe
Pierrè Prinsloo · 2 jaar gelede
Ek buig vir onse Vader. Amen. dankie vir die plasings van boodskappe.